Document ID: 31999D0164

Komisijas Lēmums
(1999. gada 17. februāris)
par aktīvās vielas DNOC neiekļaušanu Padomes Direktīvas 91/414/EEK I pielikumā un atļaujas atsaukšanu augu aizsardzības līdzekļiem, kas satur šo aktīvo vielu
(izziņots ar dokumenta numuru C(1999) 332)
(Dokuments attiecas uz EEZ)
(1999/164/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 97/73/EK [2],
ņemot vērā Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmās fāzes īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 1199/97 [4], un jo īpaši tās 7. panta 3.a punkta b) apakšpunktu,
tā kā Komisijas Regula (EK) Nr. 933/94 [5], kurā jaunākie grozījumi izdarīti ar Regulu (EK) Nr. 2230/95 [6], nosaka augu aizsardzības līdzekļu aktīvās vielas un izrauga ziņotājas dalībvalstis attiecībā uz Komisijas Regulas (EEK) Nr. 3600/92 īstenošanu un norāda iesniedzējus par katru aktīvo vielu;
tā kā DNOC ir viena no 90 aktīvajām vielām, uz ko attiecas Padomes Direktīvas 91/414/EEK 8. panta 2. punktā paredzētā darba programmas pirmā fāze;
tā kā saskaņā ar Regulas (EEK) Nr. 3600/92 7. panta 1. punkta c) apakšpunktu Francija, būdama izraudzītā ziņotāja dalībvalsts, 1996. gada 30. septembrī iesniedza Komisijai novērtējuma ziņojumu par informāciju, ko saskaņā ar šīs regulas 6. panta 1. punkta noteikumiem iesnieguši iesniedzēji;
tā kā pēc ziņotājas dalībvalsts ziņojuma saņemšanas Komisija uzsāka apspriedes ar dalībvalstu ekspertiem, kā arī galveno iesniedzēju (Elf Atochem Agri SA), kā noteikts Regulas (EEK) Nr. 3600/92 7. panta 3. punktā;
tā kā dalībvalstis un Komisija Pastāvīgajā augu veselības komitejā ir pārskatījušas iesniegto ziņojumu; tā kā 1998. gada 1. decembrī šo pārskatu saskaņā ar Regulas (EK) Nr. 3600/92 7. panta 6. punkta noteikumiem sagatavoja Komisijas pārskata ziņojumā par DNOC;
tā kā izdarītie novērtējumi rāda, ka iesniegtā informācija neparāda, ka augu aizsardzības līdzekļi, kuri satur aktīvās vielas, atbilst Direktīvas 91/414/EEK 5. panta 1. punkta a) un b) apakšpunktā un 5. panta 2. punkta b) apakšpunktā noteiktajām prasībām, jo īpaši attiecībā uz pieņemamu iedarbību uz operatoru un blakusorganismiem;
tā kā tāpēc šo aktīvo vielu nav iespējams iekļaut Direktīvas 91/414/EEK I pielikumā;
tā kā saskaņā ar Direktīvas 91/414/EEK 4. panta 6. punktu jāparedz ierobežots papildperiods esošo krājumu realizācijai, glabāšanai, laišanai tirgū un izlietošanai;
tā kā šis lēmums neskar nevienu darbību, ko Komisija veic vēlāk attiecībā uz šo aktīvo vielu atbilstīgi Padomes Direktīvai 79/117/EEK [7];
tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
DNOC nav iekļauta kā aktīva viela Direktīvas 91/414/EEK I pielikumā.
2. pants
Dalībvalstis nodrošina turpmāko:
1. Atļaujas, kas attiecas uz augu aizsardzības līdzekļiem, kuri satur DNOC, atsauc 6 mēnešu laikā no šā lēmuma paziņošanas dienas.
2. Saskaņā ar Direktīvas 91/414/EEK 8. panta 2. punktā paredzēto izņēmumu pēc šā lēmuma izziņošanas nepiešķir vai neatjauno nevienu atļauju, kas attiecas uz augu aizsardzības līdzekļiem, kuri satur DNOC.
3. pants
Saskaņā ar Direktīvas 91/414/EEK 4. panta 6. punktu dalībvalstis piešķir ierobežotu papildperiodu esošo krājumu realizācijai, glabāšanai, laišanai tirgū un izlietošanai, kas ir cik iespējams īss un nepārsniedz 15 mēnešus no šā lēmuma izziņošanas dienas.
4. pants
Šis lēmums ir adresēts dalībvalstīm.
Briselē, 1999. gada 17. februārī

Labels: 0
3
20
6